กฎกระทรวงกำหนดค่าป่วยการพยานหรือพยานผู้เชี่ยวชาญ พ.ศ. 2566
วันที่ประกาศ: 2023-01-18

content: กฎกระทรวง กำหนดค่าป่วยการพยานหรือพยานผู้เชี่ยวชาญ พ.ศ. ๒๕๖๖
content: อาศัยอำนาจตามความในมาตรา ๖ วรรคหนึ่ง และมาตรา ๒๙ วรรคสาม แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ นายกรัฐมนตรีออกกฎกระทรวงไว้ ดังต่อไปนี้
sectionNo: 1
content: ข้อ ๑ ในกฎกระทรวงนี้ “ค่าป่วยการ” หมายความว่า เงินที่จ่ายเป็นค่าตอบแทนให้แก่พยานหรือพยานผู้เชี่ยวชาญ ซึ่งเจ้าหน้าที่ของหน่วยงานของรัฐเรียกมาให้ถ้อยคำหรือทำความเห็น ไม่ว่าโดยการมา ณ สถานที่นัดหมาย โดยระบบการประชุมทางจอภาพ หรือโดยวิธีการทางอิเล็กทรอนิกส์
sectionNo: 1
content: รวมทั้งการทำรายงานความเห็นเป็นลายลักษณ์อักษรเสนอต่อเจ้าหน้าที่ของหน่วยงานของรัฐ “หัวหน้าหน่วยงานของรัฐที่เจ้าหน้าที่สังกัด” หมายความว่า (๑) ปลัดสำนักนายกรัฐมนตรี ปลัดกระทรวง หรือปลัดทบวง ในกรณีที่ผู้เรียกพยานหรือพยานผู้เชี่ยวชาญเป็นเจ้าหน้าที่ของสำนักงานปลัดสำนักนายกรัฐมนตรี สำนักงานปลัดกระทรวง
sectionNo: 1
content: หรือสำนักงานปลัดทบวง แล้วแต่กรณี เว้นแต่ผู้ว่าราชการจังหวัดหรือเจ้าหน้าที่ของราชการส่วนภูมิภาคในจังหวัด แล้วแต่กรณี เป็นผู้เรียกพยานหรือพยานผู้เชี่ยวชาญ (๒) อธิบดีหรือหัวหน้าส่วนราชการที่เรียกชื่ออย่างอื่นและมีฐานะเป็นกรม
sectionNo: 1
content: ในกรณีที่ผู้เรียกพยานหรือพยานผู้เชี่ยวชาญเป็นเจ้าหน้าที่ของกรมหรือส่วนราชการที่เรียกชื่ออย่างอื่นและมีฐานะเป็นกรม แล้วแต่กรณี เว้นแต่เจ้าหน้าที่ของราชการส่วนภูมิภาคในจังหวัด เป็นผู้เรียกพยานหรือพยานผู้เชี่ยวชาญ (๓) ผู้ว่าราชการจังหวัด ในกรณีที่ผู้เรียกพยานหรือพยานผู้เชี่ยวชาญเป็นผู้ว่าราชการจังหวัด
sectionNo: 1
content: รองผู้ว่าราชการจังหวัด ปลัดจังหวัด นายอำเภอ เจ้าหน้าที่ของสำนักงานจังหวัด หรือเจ้าหน้าที่ของที่ทำการปกครองจังหวัดและอำเภอ (๔) หัวหน้าส่วนราชการในภูมิภาค ในกรณีที่ผู้เรียกพยานหรือพยานผู้เชี่ยวชาญเป็นเจ้าหน้าที่ของราชการบริหารส่วนภูมิภาคในจังหวัด เว้นแต่ปลัดจังหวัด นายอำเภอ
sectionNo: 1
content: และเจ้าหน้าที่ของที่ทำการปกครองจังหวัดและอำเภอ เป็นผู้เรียกพยานหรือพยานผู้เชี่ยวชาญ (๕) ผู้บริหารสูงสุดของรัฐวิสาหกิจ ในกรณีที่ผู้เรียกพยานหรือพยานผู้เชี่ยวชาญเป็นเจ้าหน้าที่ของรัฐวิสาหกิจ (๖) ผู้บริหารสูงสุดของหน่วยงานอื่นของรัฐ
sectionNo: 1
content: ในกรณีที่ผู้เรียกพยานหรือพยานผู้เชี่ยวชาญเป็นเจ้าหน้าที่ของหน่วยงานอื่นของรัฐ (๗) ผู้บริหารสูงสุดขององค์กรปกครองส่วนท้องถิ่น ในกรณีที่ผู้เรียกพยานหรือพยานผู้เชี่ยวชาญเป็นเจ้าหน้าที่ขององค์กรปกครองส่วนท้องถิ่น (๘) หัวหน้าหน่วยงานของรัฐซึ่งเป็นหน่วยธุรการหรือฝ่ายเลขานุการของคณะกรรมการตามกฎหมาย
sectionNo: 1
content: ในกรณีที่ผู้เรียกพยานหรือพยานผู้เชี่ยวชาญเป็นคณะกรรมการตามกฎหมาย
sectionNo: 2
content: ข้อ ๒ ภายใต้บังคับกฎหมายหรือกฎที่กำหนดค่าป่วยการพยานหรือพยานผู้เชี่ยวชาญ ให้พยานและพยานผู้เชี่ยวชาญได้รับค่าป่วยการ ดังนี้ (๑) พยานได้รับค่าป่วยการ ไม่เกินวันละ ๑,๐๐๐ บาท (๒) พยานผู้เชี่ยวชาญซึ่งให้ถ้อยคำ ได้รับค่าป่วยการ ไม่เกินวันละ ๒,๐๐๐ บาท (๓) พยานผู้เชี่ยวชาญซึ่งทำความเห็นเป็นลายลักษณ์อักษร
sectionNo: 2
content: ได้รับค่าป่วยการ ไม่เกินเรื่องละ ๕,๐๐๐ บาท ในกรณีที่พยานหรือพยานผู้เชี่ยวชาญซึ่งเป็นเจ้าหน้าที่ของรัฐมาให้ถ้อยคำหรือความเห็นตามหน้าที่ มิให้พยานหรือพยานผู้เชี่ยวชาญนั้นได้รับค่าป่วยการ
sectionNo: 3
content: ข้อ ๓ พยานซึ่งมีสิทธิได้รับค่าป่วยการตามข้อ ๒ (๑) ต้องเป็นพยานที่เจ้าหน้าที่เรียกมาให้ถ้อยคำ และพยานนั้นจำเป็นแก่การพิสูจน์ข้อเท็จจริงอันเป็นสาระสำคัญในการจัดทำคำสั่งทางปกครอง การเรียกพยานมาให้ถ้อยคำตามวรรคหนึ่ง ต้องคำนึงถึงความคุ้มค่าและประโยชน์แห่งความยุติธรรม
sectionNo: 3
content: และต้องได้รับความเห็นชอบจากหัวหน้าหน่วยงานของรัฐที่เจ้าหน้าที่สังกัด หรือผู้ซึ่งหัวหน้าหน่วยงานของรัฐดังกล่าวมอบหมาย
sectionNo: 4
content: ข้อ ๔ พยานผู้เชี่ยวชาญซึ่งมีสิทธิได้รับค่าป่วยการตามข้อ ๒ (๒) และ (๓) ต้องเป็นพยานผู้เชี่ยวชาญซึ่งเจ้าหน้าที่เรียกมาให้ถ้อยคำหรือทำความเห็น เฉพาะในกรณีดังต่อไปนี้ (๑) หน่วยงานของรัฐที่เป็นต้นสังกัดมิได้มีบุคลากรซึ่งมีความรู้ ความเชี่ยวชาญในเรื่องที่จะเรียกพยานผู้เชี่ยวชาญมาให้ถ้อยคำหรือทำความเห็น
sectionNo: 4
content: หรือความเห็นของผู้เชี่ยวชาญซึ่งสังกัดหน่วยงานของรัฐแตกต่างจากความเห็นของผู้เชี่ยวชาญซึ่งคู่กรณีอ้าง (๒) เรื่องที่จะพิจารณานั้นต้องการความรู้ความสามารถสูงหรือความเชี่ยวชาญทางเทคนิคเป็นการเฉพาะ เช่น การประเมินผลกระทบสิ่งแวดล้อม สุขอนามัยของประชาชน และ (๓)
sectionNo: 4
content: ความเห็นของผู้เชี่ยวชาญที่จะเรียกมาให้ถ้อยคำหรือทำความเห็นเป็นสาระสำคัญในการจัดทำคำสั่งทางปกครอง การเรียกพยานผู้เชี่ยวชาญมาให้ถ้อยคำหรือทำความเห็นตามวรรคหนึ่ง ต้องคำนึงถึงความคุ้มค่า ประสบการณ์เฉพาะด้าน และความเป็นกลางของพยานผู้เชี่ยวชาญ
sectionNo: 4
content: และต้องได้รับความเห็นชอบจากหัวหน้าหน่วยงานของรัฐที่เจ้าหน้าที่สังกัด หรือผู้ซึ่งหัวหน้าหน่วยงานของรัฐดังกล่าวมอบหมาย หัวหน้าหน่วยงานของรัฐอาจจัดทำบัญชีพยานผู้เชี่ยวชาญหรือจะใช้บัญชีรายชื่อผู้เชี่ยวชาญของศาลยุติธรรมหรือบัญชีรายชื่อพยานผู้เชี่ยวชาญของศาลอื่นก็ได้
sectionNo: 5
content: ข้อ ๕ การจ่ายค่าป่วยการตามข้อ ๒ ให้สั่งจ่ายตามความเหมาะสมในการปฏิบัติหน้าที่พยานหรือพยานผู้เชี่ยวชาญ เมื่อพยานหรือพยานผู้เชี่ยวชาญได้ปฏิบัติหน้าที่เสร็จสิ้น ในกรณีที่พยานหรือพยานผู้เชี่ยวชาญมาตามนัด แต่ไม่ได้ปฏิบัติหน้าที่โดยมิได้เป็นความผิดของพยานหรือพยานผู้เชี่ยวชาญ
sectionNo: 5
content: ให้ได้รับค่าป่วยการไม่เกินวันละ ๕๐๐ บาท
sectionNo: 6
content: ข้อ ๖ พยานหรือพยานผู้เชี่ยวชาญซึ่งมีสิทธิได้รับค่าป่วยการตามกฎหมายหรือกฎอื่นแล้ว ไม่มีสิทธิได้รับค่าป่วยการตามกฎกระทรวงนี้
content: ให้ไว้ ณ วันที่ ๑๑ มกราคม พ.ศ. ๒๕๖๖ พลเอก ประยุทธ์ จันทร์โอชา นายกรัฐมนตรี
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๙ วรรคสาม แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ กำหนดให้พยานหรือพยานผู้เชี่ยวชาญซึ่งเจ้าหน้าที่เรียกมาให้ถ้อยคำหรือทำความเห็นมีสิทธิได้รับค่าป่วยการตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้